PO DRUGI PUT U HALI “ČAIR” OTVOREN SAJAM PRIVREDE I PREDUZETNIŠTVA “EKSPO NIŠ 2018”

Za razvoj preduzetništva i povećanje zaposlenosti!

*Broj izlagača veći je u odnosu na prošlu godinu, pa je u hali “Čair” ovoga puta oko 150 u odnosu na prošlu kada se predstavilo 130 izlagača

*Svečano uručivanje priznanja i nagrada Sajma, predviđeno je danas drugog sajamskog dana, od 13 sati u pres centru Sportske hale, a zvanično zatvaranje sajma “EKSPO NIŠ 2018” u 17 sati

*U skladu sa imperativnim ciljevima države i ovogodišnjeg Sajma, uz punu podršku republičkih institucija i Austrijske privredne komore, u okviru sajamske manifestacije održana je stručna Konferencija – Potrebe privrede za kadrovima i primena Zakona o dualnom obrazovanju

Gradska opština Pantelej, pod pokroviteljstvom Grada Niša, po drugi po otvorila je Sajam privrede i preduzetništva “EKSPO NIŠ 2018”, u hali „Čair“, pod sloganom „Pre(D)uzmi svoju budućnost“. Broj izlagača veći je u odnosu na prošlu godinu, pa je u hali “Čair” ovoga puta oko 150 u odnosu na prošlu kada se predstavilo 130 izlagača. Za organizaciju sajma opština je izdvojila 200 hiljada dinara.
-Sajam je značajan ne samo za Niš, već i za šire od toga, odnosno Srbiju. S obzirom na to da je druga godina kako organizujemo Sajam, ovo je dobar rezultat i dobra poseta, istakao je predsednik Gradske opštine Pantelej, Bratimir Vasiljević.
Izlagači su stigli sa svih strana Srbije, predstavljene su i lokalne samouprave i njihovi privrednici, koji su takođe, zadovoljni organizacijom.
-Nadamo se da će naredni sajmovi biti sve boli i bolji, zato se i trudimo oko organizacije, a sa ciljem da postane brend grada Niša, manifestacija koja će trajati godinama. Lokalna samouprava nema prečeg zadatka od toga da bude servis građana i da se bavi organizacijom privrede na svojim prostorima, jer kao što znamo, bez privrede nema života- dodaje predsednik opštine Pantelej.

Sajam korespondira sa  politikom Vlade Srbije i usvojenim Programom dekade preduzetništva koji pod jednim krovom okuplja nadležna ministarstva i agencije, Nacionalnu službu za zapošljavanje, Privrednu komoru Srbije i regionalne komore, međunarodne donatore, društveno odgovorne kompanije, poslovne asocijacije, nevladine organizacije, uključujući i sve druge snage koje su spremne i mogu da direktno pomognu ili afirmišu razvoj preduzetništva i preduzetničkog duha s ciljem povećanja zaposlenosti u Srbiji.

-Kada vidite da su na ovim štandovima brojne, jake turističke organizacije iz čitave Srbije, zatim mala i srednja preduzeća, to znači da ovaj sajam i Niš prepoznaju kao nešto gde mogu da pokažu to što rade tokom godine. To znači i da su opština Pantelej i Niš na dobrom putu i da nas na mapi sajmova u Srbiji ljudi prepoznaju. Mislim da ovoj priči jedino nedostaje bolji prostor i nadam se da će Niš uskoro imati jednu lepu sajamsku halu kojom će moći da se pohvali i da sledeće godine ovi štandovi budu drugačiji- izjavila je načelnica Nišavskog okruga, Dragana Sotirovski.

U skladu sa imperativnim ciljevima države i ovogodišnjeg Sajma, uz punu podršku republičkih institucija i Austrijske privredne komore, u okviru sajamske manifestacije održana je stručna Konferencija – Potrebe privrede za kadrovima i primena Zakona o dualnom obrazovanju. U okviru nje razgovaralo se o potrebama privrede o novim obrazovnim profilima, o saradnji sa kompanijama, ali prednostima dualnog obrazovanja. 

-Ovaj sajam je pravo mesto da pričamo o dualnom modelu  stručnog obrazovanja, koji za cilj ima da ponudi funkcionalno primenjivo znanje kroz formalno obrazovanje i razvoj veština. Dualno obrazovanje jeste obrazovanje na dva mesta, pored škola, kompanije pružaju mogućnost učenicima da uče u realnom random okruženju- istakla je rukovodilac centra za edukaciju i dualno obrazovanje Privredne komore Srbije, Mirjana Kovačević.
Prema njenim rečima, grad kao i mesta oko Niša prepoznaju značaj i važnost dualnog modela stručnog obrazovanja, privreda posebno.
U Nišu i gradovima u okolini radi 16 škola koje školuju oko 570 đaka i 123 kompanije koje pružaju podršku, a veliko interesovanje učenika za određene profile pokazuje da ovaj region ima dosta neiskorišćenih potencijala.
Ono što je Srbiji potrebno, kako je istakla Kovačević, jesu proizvodna zanatska zanimanja, u oblasti tekstilne, drvne, mašinske industrije, elektroindustrije, potreba podsticanja IT sektora, odnosno uvođenje određenih mera, sagledavanje potreba domaće privrede, kako deca ni bi bila školovana za evidenciju NSZ. 

Antfile

U saradnji sa Austrijom 10 novih obrazovnih profila

Otvaranju Sajma pored predstavnika grada prisustvovala je i Marlene Burgštaler, trgovinski ateše Austrijske ambasade.
-Veoma mi je drago što mogu da prisustvujem ovom sajmu na kome je tema i dualno obrazovanje, a koje je veoma važno za Austrijske kompanije koje su prisutne u Srbiji. Napravili smo anketu gde su anketirana sva austrijska preduzeća i gde je ustanovljena potreba za kvalifikovanom random snagom- objasnila je ona.
U tom pogledu započet je projekat koji će finansirati austrijska Razvojna agencija u iznosu od 1,8 miliona evra a koji će trajati do 2021.godine a u cilju razvoja 10 novih obrazovnih profila. Partner na projektu je Privredna komora Srbije, a među profilima biće onih iz oblasti plastične industrije, građevinarstva i turizma. 

Svečano uručivanje priznanja i nagrada Sajma, predviđeno je danas drugog sajamskog dana, od 13 sati u pres centru Sportske hale a zvanično zatvaranje sajma “EKSPO NIŠ 2018” u 17 sati.

J. Mirčić

LEG:MANIFESTACIJA KOJA ĆE SE TEK RAZVIJATI:Otvaranje Sajma “EKSPO NIŠ 2018”
LEG:PRIVREDNICI IZ SRBIJE VEĆ PREPOZNAJU NIŠ KAO SAJAMSKI GRAD:više izlagača nego lane
LEG:PRILIKA ZA PROMOCIJU PROIZVODNOG POTENCIJALA:za najbolje obezbeđene nagrade

(Projekat “Nišlije se uključuju u odlučivanje” sufinansiran iz budžeta grada Niša)